اکشے کمار دت

اکشے کمار دت () (15 جولائی 1820ء – 18 مئی 1886ء) بنگالی نشاۃ ثانیہ کے محرکین میں سے ایک تھے۔ پورب بردھمان میں پیدا ہوئے، ان کے والد کا نام پتامبر دت تھا۔

ابتدائی زندگی اور تعلیم 
ہردمان جیفرے کی خصوصی نگرانی میں اورینٹل سیمینری میں پڑھنے کے بعد اپنے والد کی وفات کی وجہ سے اکشے کمار نے تعلیم چھوڑ دی اور ملازمت تلاش کرنے لگے تاہم حصول علم کا شوق برقرار رہا۔ شوبھا بازار راج باڑی لائبریری میں انہوں نے پڑھا اور حساب و ہندسہ میں مہارت حاصل کی۔ وہ سنسکرت اور فارسی زبانیں جانتے تھے، نیز اسکول میں ہندو کتب مقدسہ کا مطالعہ بھی کیا تھا۔

بعد ازاں انہوں نے فرانسیسی، المانی اور ہندوستان کی متعدد زبانوں میں مہارت حاصل کی۔ محض چودہ برس کی عمر میں انہوں نے اپنی نظموں پر مشتمل ایک کتاب "اننگ موہن" مرتب کی تھی۔ اکشے کمار ایشور چندر گپتا کے سمبد پربھاکر کے لیے بھی ترجمہ کیا کرتے تھے۔ اکشے کمار نے کچھ عرصہ میڈیکل کالج میں بھی تعلیم حاصل کی جہاں انہوں نے نباتیات، حیوانیات اور کیمیا پڑھا۔

تصنیف و تالیف 
سنہ 1839ء میں اکشے کمار تتوبودھنی سبھا میں شامل ہوئے اور جلد ہی اس کے معاون معتمد بن گئے۔ اگلے سال انہیں تتوبودھنی پاٹھ شالا میں استاد مقرر کیا گیا اور سنہ 1843ء میں تتوبودھنی سبھا اور برہمو سماج دونوں کے ترجمان کے طور پر تتوبودھنی پتریکا منظر عام پر آیا۔ اکشے کمار اس کے پہلے مدیر تھے۔ اس بنا پر بنگالی زبان میں نثر نگاری کے ارتقا میں ان کا قابل ذکر تعاون رہا۔

اکشے کمار پہلے بنگالی مصنف تھے جنھوں نے جدید سائنسی نظریات کے فروغ کے لیے سنجیدہ اور موقر تصنیفات پیش کیں اور خصوصاً طبیعیات اور جغرافیہ کو اپنا موضوع بنایا۔ نیز انہوں نے فلکیات، ریاضی اور ارضیات پر بھی خوب خامہ فرسائی کی۔ ہندو کالج کے طلبہ بنگالی تحریروں کا مضحکہ اڑایا کرتے، حتیٰ کہ بعضوں کا خیال تھا بنگالی زبان میں کوئی قابل ذکر شے نہیں لکھی جا سکتی۔ جب تتوبودھنی پتریکا منظر عام پر آیا تو وہ طلبہ نہ صرف اسے سنجیدگی سے پڑھتے بلکہ ایک دوسرے کو اس کے مطالعے کی ترغیب کیا کرتے تھے۔

اکشے کمار دت برہمو سماج میں وہ پہلے شخص تھے جنھوں نے ویدوں کے متعلق یہ دعویٰ کیا کہ وہ خطا سے پاک نہیں ہے اور اس ضمن میں وہ دیبندر ناتھ ٹیگور کو قائل کرنے میں کامیاب ہو گئے۔ بالآخر برہمو سماج نے اس تصور کو اپنایا کہ گو ہم تمام مذہبی کتابوں کا احترام کرتے ہیں لیکن انہیں خطا سے پاک نہیں سمجھتے۔ اسی پس منظر میں دیبندر ناتھ ٹیگور نے برہمو دھرما تصنیف کی تھی۔

حوالہ جات 

 Ramtanu Lahiri O Tatkalin Banga Samaj in Bengali by Sivanath Sastri Translated into English by Sir Roper Lethbridge as "A History of the Renaissnace in Bengal", Renaissance Publishers Pvt. Ltd., Kolkata, India, 2002
 Sansad Bangali Charitabhidhan (Biographical dictionary) in Bengali edited by Subodh Chandra Sengupta and Anjali Bose
 Akshay Kumar Datta: Aandhar Raatey Ekla Pathik in Bengali by Ashish Lahiri (Dey's Publishing, Kolkata, )
 Bijnan-Buddhi Charchar Agrapathik Akshaykumar Dutta O Bangali Samaj in Bengali, edited by Muhammad Saiful Islam (Renaissance Publishers, Kolkata)
 Akshaykumar Datta: The First Social Scientist in Bengal (ed. Muhammad Saiful Islam, Renaissance, Kolkata, January 2009

1820ء کی پیدائشیں
1886ء کی وفیات
انیسویں صدی کے ہندوستانی فلسفی
اورینٹل سیمینری کے فضلا
برہمو شخصیات
بنگالی زبان کے مصنفین
بنگالی مصنفین
بنگالی نشاۃ ثانیہ سے منسلک شخصیات
بھارتی لاادری
ضلع مشرقی بردھامن کی شخصیات
کولکاتا کے مصنفین
انیسویں صدی کے بنگالی شعرا
انیسویں صدی کی بنگالی شخصیات
انیسویں صدی کے ہندوستانی صحافی
انیسویں صدی کے ہندوستانی شعرا
انیسویں صدی کے ہندوستانی مصنفین
بنگالی ہندو
بنگالی شخصیات
بنگالی شعرا
بھارتی مضمون نگار
ہندوستانی صحافی
بھارتی مرد مضمون نگار
بھارتی مرد صحافی
بھارتی مرد شعرا
بھارتی مرد مصنفین
بھارتی فلسفی
ہندوستانی شعرا
بھارتی مصنفین
مغربی بنگال کی شخصیات
مغربی بنگال کے صحافی